钦定古今图书集成/明伦汇编/官常典/第121卷 > 孔公恂
## 钦定古今图书集成/明伦汇编/官常典/第121卷 > 孔公恂

按《明外史》本传：“公恂，字宗文，曲阜人，先圣五十八世
孙也。景泰五年，举会试，闻母疾，不赴廷对。帝以问礼
部，具言其故，乃遣使召之。于时日且午矣，不及备试
卷，命翰林院给以笔札。既登第，即丁母忧归。衍圣公
孔彦缙卒，妾江氏诉孙弘绪幼弱，为族人所侵。诏遣
礼部郎治丧，公恂理其家事。天顺初，授礼科给事中”，
时弘绪已袭封，大学士李贤妻以女，公恂因得交于
贤。久之，贤言于帝，谓：“公恂，大圣人后；赞善司马恂裔
出宋温国公光，大贤人后，可辅导太子。”帝喜，同日超
拜少詹事，侍东宫讲读。入语孝肃皇后曰：“吾今日得
圣贤子孙为汝子傅。”孝肃皇后者，宪宗生母；是时方
以皇贵妃有宠于帝。于是具冠服拜谢，宫中《讙传》，以
为盛事。宪宗嗣位，加恩宫僚，改公恂大理左少卿。公
恂怏怏，上言：“臣世儒家，不通法律，乞还旧职。”乃复以
少詹事兼左谕德。成化二年上言：“京师，天下根本。京
师固则四方安。今边隅多事，内政不修，将老兵疲，何
以应变？毛里孩数为边患，其志叵测。近兵部榜谕郡县，招募壮勇。夫。朝廷养兵百年，一遇小警辄欲募兵，
万一敌窥虚实，拥众南下，不知谁可御之？顷命京营
总兵官朱永南征荆、襄。臣思荆襄一隅与京师孰为
轻重？如永威望，今武臣中一人而已。宜留镇京师，别
遣代者。总督尚书白圭谙晓边事，宜予司马之职，假
以便宜，使与代永者分守要害，断贼出入，招徕抚绥，
不战而功倍矣。臣又见京师以南，德州、临清、东昌、济
宁、徐州，皆南北襟要，而守城疲卒不逾二三百人，甚
有空城无一卒者。请集民壮，专官训练，用备不虞。”疏
入，诸武人哗然不平。给事中袁恺、御史陈炜等交章
驳之，谓：“永虽有威重，岂遂无匹？圭既督军务，节制自
专，何事改任民壮？无异壮勇。既以招募为非，何为又
欲起集。”帝乃下公恂狱，罪当输赎，谪汉阳知府。未至，
丁父忧。服阕，会大学士商辂请复建言得罪者官，乃
还故秩。莅南京詹事府。久之，卒。公恂自以圣裔，举科
第，颇尚气凌物，然能高自标置，于孔氏子孙号最贤。
恂，字恂如，浙江山阴人。正统末，由举人擢刑科给事
中。天顺元年改赞善，侍《宪宗于东宫。既迁少詹事，仍
侍讲读。逾年，宪宗立，命兼国子祭酒。省亲归，未几卒。
久之，赠礼部左侍郎。善彊记，通篆、隶。为人敦厚，与物
无忤。及擢宫端，遂怀柄用，情态颇异，士论以是少之。